*Folkefest for fremtiden! Kunnskapsbaserte festmøter for et aldringsvennlig samfunn*

Vi søker herved om **100.000 til en festmøteserie om aldring** ved Litteraturhuset i Bergen: *Folkefest for fremtiden! Kunnskapsbaserte festmøter for et aldringsvennlig samfunn.*

**Formål** Vi ønsker med denne folkefest-serien å skape engasjement for, og nærhet til, presserende aldringsutfordringer i Bergen som fremover vil påvirke folkehelsen, primærhelsetjenestene og samhandling. En aldrende befolkning, med tilhørende trykk på velferdstjenestene, vil kreve at både kommunen, sykehusene og innbyggerne i Bergen møtes i engasjement, forståelse og visjoner for nødvendig praksisendring. Vi har som plan å organisere fire folkemøter i festlig form ved Litteraturhuset i Bergen gjennom 2022. Tittelen *Folkefest for fremtiden* viser til at vi kombinerer akademiske diskusjoner med personlige fortellinger og kulturopplevelser for å gå aldringsrelaterte samfunnsproblemer i møte. Prosjektet vil gi partnerne relevant erfaring med å arbeide utadrettet, samarbeidsorientert og tverrfaglig i møte med samfunnsutfordringer. Vi ønsker at festmøtene både skal opplyse befolkningen, gi innsikt gjennom forskningsformidling og kulturopplevelser, og sette mennesker i kontakt med hverandre på tvers av roller og felt.

**Prosjektgruppen** er satt sammen av miljøer med kompetanse på eldreomsorg, brukermedvirkning, formidling, og praksisnær eller samfunnsrettet helseforskning på eldrefeltet. Gruppen består av Brynjulf Stige fra POLYFON kunnskapsklynge for musikkterapi/GAMUT (UiB), Inger Hilde Nordhus fra Institutt for klinisk psykologi, Janne Bøe fra Senter for omsorgsforskning, Hildur Skuladottir fra Klinisk etikk komité ved Haraldsplass Diakonale Sykehus, Esperanza Diaz fra Institutt for Global helse og Samfunnsmedisin (UiB), Anna Helle-Valle fra Aldringshuben/stiftelsen Siste kapittel, og Marte Emilie Sandvik Haaland fra Kunnskapskommunen, de to sistnevnte representerer Bergen kommune, samt Heidi Bøhagen fra Litteraturhuset i Bergen.

**Brukermedvirkning** står sentralt i ønsket om å skape meningsfulle folkemøter. Prosjektgruppen vil rekruttere brukerrepresentanter til å delta i prosjektet, her vil vi rekruttere fra partnerorganisasjonene og deres nettverk, eller fra eksterne aktører som Nasjonalforeningen for folkehelse. Innholdet i møtene bygger på kunnskap fra forskningsprosjekt og praksis hos de ulike partnerne på temaene folkehelse, primærhelsetjeneste og samhandling. Prosjektgruppen knytter sammen forskning og praksiserfaring innen eldrefeltet, og har til felles en bred interesse for folkehelse, forebygging, samhandling, brukermedvirkning, tverrfaglighet, praksisnærhet og flerkulturelle perspektiv og etiske utfordringer knyttet til dette.

**Samarbeidsrelasjoner** Prosjektgruppen representerer fire partnere i Alrek: UiB, HVL, Haraldsplass og Bergen kommune. Sammen med sine nettverk og med inviterte gjester fra politikk, forvaltning, kultur og frivillige aktører skal prosjektgruppen synliggjøre muligheter for samarbeid i Alrek og i Bergen by for et aldringsvennlig samfunn. Hver av møtene vil arrangeres i samarbeid med amatørkulturlivet eller det profesjonelle kulturlivet, der involvering av ytterligere brukerrepresentanter og samarbeidspartnere vil variere basert på temaet for møtet.

**Videre plan for prosjektet etter oppstartsfasen** Vi vil bruke prosjektperioden 2022 som en pilot der vi undersøker potensialet i å koble forskning, kultur, frivillighet og offentlige helsetjenester. Vekker temaene og formatet det engasjementet vi ser for oss? Hvordan kan vi involvere brukere på en måte god måte i de ulike aspektene av prosjektet, og hvilke etiske utfordringer møter vi på underveis? Etter prosjektets slutt ønsker vi å publisere møtene som en podkast-serie, og se på muligheten for å følge opp prosjektidéer og samarbeidsrelasjoner som oppstår underveis.

**Foreløpig plan for samtaler gjennom vår og høst 2022 (rekkefølge kan endres)**. Hvert møte rammes inn av musikalske bidrag, inneholder en tverrfaglig forskningsforankret diskusjon, innbyggernes egne historier, og avsluttes med lett servering med mingling (og gjerne mer musikk). Hvert møte vil ha en egen arbeidsgruppe bestående av representanter fra prosjektgruppen og brukerrepresentanter. Arbeidsgruppen lager innhold, avvikler og følger opp møtet med tanke på lydopptak og evaluering av prosessen internt og eksternt.

1. **Samskaping for et aldringsvennlig samfunn:** Dette er et av de nye begrepene vi møter stadig oftere i debatten om hvordan framtidas helsetjenester vil se ut. At sluttbrukeren også deltar i produksjonen har lenge vært en trend i næringslivet. Det gir oss f.eks. billigere møbler, men også mer flatpakkede produkter, noen ganger med alvorlig monteringsfrustrasjon på kjøpet. Hva innebærer så sluttbrukerens medvirkning i forbindelse med helsetjenester? Hvordan inkluderes ulike minoriteter i samskapingsprosesser? Når gir slike prosesser oss mer demokratiske og skreddersydde tilbud, og når blir resultatet at en større del av byrden dyttes over på den enkelte?
2. **Samfunnsmusikkterapi og inkluderende kulturliv for et aldringsvennlig samfunn**: Hvordan kan det profesjonelle kulturfeltet, amatørkulturen og velferdstjenestene arbeide sammen for å mobilisere eldres ressurser, redusere utenforskap, bidra til innovasjon i tjenestene og et mer inkluderende samfunn? Hvordan virker kultur inkluderende, når skiller kulturelle markører oss fra hverandre, og kan kultur misbrukes?
3. **Leger, musikkterapeuter og psykologer sammen for aldring**: Fastlegeordningen er i krise, vi mangler både musikkterapeuter og psykologer på eldrefeltet, og rammene blir bare strammere fremover. Hvordan ser et aldringsvennlig samfunn ut fra et tverrfaglig, flerkulturelt helseperspektiv? Hvordan leger, musikkterapeuter og psykologer samhandle bedre på tvers av nivåene vi arbeider på?
4. **Villige frivillige eller velferdsgisler:** Frivillige skal overta stadig flere omsorgsoppgaver fra helsetjenestene, og vi skal bo hjemme lengre. Er disse nødvendige endringene realistiske? Er det mulig å få til uten å utradere kvaliteten i tjenestene våre? Hvordan skal vi tenke om og involvere pårørende, og kan vi egentlig regne med frivilligheten når den ikke kan styres? Må vi stille ulike krav til frivillighet basert på kulturell bakgrunn og praksis? Er frivillighet og omsorgsarbeid et kvinneansvar i alle kulturer? Hvordan kan forskere, helsepersonell og frivillige arbeide sammen for en bærekraftig eldreomsorg?

**Budsjett** Vi søker om 100.000 og ønsker å bruke 60.000 av disse til honorarer til kulturbidrag på møtene, 20.000 til leie av rom, teknikk og opptak av møtene på Litteraturhuset, 10.000 til honorering av brukerrepresentanter, og 10.000 til lett servering. Se vedlagt budsjett